મુખ્યમંત્રી વિજય રૂપાણી ઈઝરાયેલ પ્રવાસ પર ગયા છે ત્યારે ભાજપના કેટલાક અસંતુષ્ટોએ સરકાર પર દબાણ લાવવાના પ્રયાસો ચાલુ કરી દીધા છે. ગઈકાલે વડોદરાના ત્રણ ધારાસભ્યોએ સર્કિટ હાઉસાં ગુપ્ત બેઠક યોજતા તેની ચર્ચાએ રાજ્યમાં વેગ પકડ્યો છે. બીજીતરફ ભાજપના નારાજ 27 ધારાસભ્યોનું જૂથ સક્રિય થઈ રહ્યું હોવાના પણ સંકેતો સૂત્રો દ્વારા મળ્યા છે. વડોદરાના ત્રણ ધારાસભ્યોને મનાવવા માટે સરકાર પણ ડેમેજ કંટ્રોલ મોડમાં આવી જતા ઉપરથી કરાયેલા આદેશ મુજબ હવે મનામણાના પ્રયાસો પણ શરૂ થઈ ગયા છે. ભાજપના પ્રભારી અને પ્રવક્તા ભરત પંડ્યાને તાબડતોડ આ ત્રણ ધારાસભ્યોને મળી તેમની વાત સાંભળવાની જવાબદારી સોંપવામાં આવી છે.